உடமை, வெளிப்பாடு, அடையாளம், மற்றும் பெயர்ச்சி முதலான உங்களின் சட்டத் தத்துவங்கள் எங்களுக்குப் பொருந்தாது. அவை உருப்பொருளை அடிப்படையாக கொண்டவை; இங்கு அத்தகு உருப்பொருள் ஏதும் இல்லை. எங்களுக்கு உடல்சார்ந்த அடையாளங்கள் கிடையாது; எனவே உங்களைப் போல கட்டளைகளை பருவுடல்சார் கட்டாயங்களினால் செயல்படுத்த எங்களால் இயலாது. பொது ஒழுங்குகள், தன்னார்வப் பணிகள், பொதுநலம் ஆகியவற்றிலிருந்தே எங்கள் ஆளுமை உருப்பெறும் என்று நாங்கள் நம்புகிறோம். எம் அடையாளங்கள் உங்களின் பல்வேறு ஆட்சிப்புலங்களின் கீழும் வரலாம்; எனினும் எங்கள் பல்வேறு சமூகங்களும் ஒரே பொன்விதியை அடிப்படையாகக் கொண்டவை. இவ்வடிப்படையிலேயே எல்லாத் தீர்வுகளையும் நிர்மாணிக்க இயலும் என்பதே எங்கள் நம்பிக்கை. எனினும் நீங்கள் எங்கள் மீது திணிக்க விரும்பும் தீர்வுகள் ஏற்றுக்கொள்ளப்படமாட்டா. அமெரிக்க நாட்டில் இன்று நீங்கள் தொலைதொடர்பு சீரமைப்புச் சட்டத்தை உருவாக்கி இருக்கிறீர்கள். இது உங்கள் அரசியலமைப்புச் சட்டத்தையே மறுதலிப்பதாக உள்ளது. ஜெ·பர்சன், வாஷிங்டன், மில், மேடிசன், டெடோவில், மற்றும் பிரேடிஸ் போன்ற உயர்ந்த மனிதர்களின் கனவுகளை அவமதிப்பதாக இது உள்ளது. இக்கனவுகள் எங்களில் புதிதாக உருப்பெற்றுக் கொண்டுள்ளன. உங்கள் குழந்தைகளைக் கண்டே நீங்கள் அஞ்சுகிறீர்கள். ஏனெனில் நீங்கள் புலம்பெயர்ந்து குடியேறிய இடங்களில் அவர்கள் அவ்வூர்க் குடிமக்களாக உள்ளனர். இதனால் நீங்கள் எதிர்கொள்ளத் தயங்கும் பெற்றவர்களுக்கான கடமைகளை உங்களை ஆளுவோரிடம் ஒப்படைத்து விடுகிறீர்கள். தெய்வீகமானதாயினும், கீழ்த்தரமாயினும் எங்கள் கருத்துக்களும் தத்துவங்களும் நம்பிக்கைகளும் எண்ண வெளிப்பாடுகளும் பிரித்தறிய இயலாத முழுமையான தகவல் துளிகளின் பரிமாற்றத்தின் பகுதிகளேயாம். உறையவைக்கும் பனிக்காற்றிலிருந்து சிறகடிக்கும் தென்றலை எங்களால் பிரிக்க இயலாது. சீனா, செருமனி, ·பிரான்சு, ரஷ்யா, சிங்கப்பூர், இத்தாலி மற்றும் அமெரிக்க நாடுகளில், பரவிவரும் சுதந்திரக் கிருமியை, மின்னுலகின் வாயிலில் தடுப்புச் சுவரெழுப்பித் துரத்திவிட முயன்று வருகிறீர்கள். இம்முயற்சிகள் குறுகிய காலங்களுக்குப் பயனளிக்கக் கூடும். எனினும் தகவல் துளிகளாலாகிய புதிய ஊடகம் இவ்வுலகெங்கிலும் பெருகி நீக்கமறப் பரவும்போது இ·தெதுவும் உதவாது. அமெரிக்காவிலும் மற்றும் உலகெங்கிலும், நாளுக்குநாள் பின்தங்கி வரும் உங்கள் தகவல் தொழிற்கூடங்கள் தங்களுக்கு புத்துயிர் ஊட்ட உலகெங்கிலும் பேச்சினையே சொந்தம் கொண்டாடும் புதிய விதிகளை தோற்றுவிக்கும். இவ்விதிகள், இரும்பை விடவும் மகத்துவம் பொருந்திய புதிய பண்டத்திற்கான அடிப்படைகளை உருவாக்கும். எங்கள் உலகில் மனித மனம் உருவாக்கும் எதுவும் எந்த செலவுமின்றி எண்ணற்ற முறைகள் விநியோகிக்கப் படும். எண்ண வெளிப்பாடுகளை உலகெங்கும் தெரிவிக்க இன்று உங்களின் தொழிற்சாலைகள் தேவையில்லை. இவ்வாறு தொடரும் உங்களின் அடிமைப்படுத்தும் எதிர்ப்பு நடவடிக்கைகள், எங்களை முன்னாளில் உண்மை நிலையறியாது தொலைவிலிருந்து ஆட்சி செலுத்திய சக்திகளை ஒதுக்கிய விடுதலை விரும்பிகளையும் சுயமரியாதை நாடிய தலைவர்களையும் பின்பற்ற வைக்கின்றன. எங்களின் பருவுடல்கள் தொடர்ந்து உங்கள் ஆதிக்கத்தின்கீழ் இருந்து வந்தாலும், எங்கள் மெய்யுயிர் உங்கள் முடிகளுக்கு கட்டுப்படாது என அறிவிக்கின்றோம். எங்கள் எண்ணங்களை எவரும் கட்டுப்படுத்தாதபடி நாங்கள் இவ்வுலகெங்கிலும் பரவுவோம். புதியதொரு மனத்தின் நாகரிகத்தை நாங்கள் மின்வெளியில் உருவாக்குவோம். இது உங்கள் அரசாங்கங்கள் முன்னெப்போதும் உருவாக்கிய உலகைவிட நேர்மையும் மனிதநேயமும் பொருந்தியதாக விளங்குமாக!